CELEX ID: 32011D0369
Publication Date: 2011-06-09

Document Text:
NÕUKOGU OTSUS,
9. juuni 2011,
millega muudetakse Schengeni konsultatsioonivõrku (tehnilised näitajad)
(2011/369/EL)
EUROOPA LIIDU NÕUKOGU,
võttes arvesse nõukogu 24. aprilli 2001. aasta määrust (EÜ) nr 789/2001, millega viisataotluste läbivaatamise teatavate üksikasjalike eeskirjade ja praktiliste menetluste rakendamisvolitused jäetakse nõukogule, (1) eriti selle artikli 1 lõiget 2,
võttes arvesse Belgia Kuningriigi algatust
ning arvestades järgmist:
(1)
Schengeni konsultatsioonivõrk (tehnilised näitajad) loodi selleks, et võimaldada liikmesriikide keskasutustel omavahel konsulteerida seoses teatavatest kolmandatest riikidest pärit kodanike esitatud viisataotlustega.
(2)
Liikmesriikidevahelise konsulteerimise eesmärgil edastatavate vormide rubriikide vormingut tuleks muuta ja nimetatud konsulteerimise raames tuleks kasutada teatavate eranditega riike, territoriaalüksusi, territooriume, kodakondsust ja organisatsioone tähistavate Rahvusvahelise Tsiviillennunduse Organisatsiooni (ICAO) kolmetäheliste koodide ajakohastatud loetelu, mis vastab nõukogu 15. märtsi 2001. aasta määrusega (EÜ) nr 539/2001 (milles loetletakse kolmandad riigid, kelle kodanikel peab välispiiride ületamisel olema viisa, ja need kolmandad riigid, kelle kodanikud on sellest nõudest vabastatud) (2) kehtestatud loetelule. ICAO kolmetäheliste koodide kasutamine peale teatavate erandite ei mõjuta ega piira liikmesriikide pädevust riikide või territoriaalüksuste tunnustamisel või tunnustamata jätmisel. Endise Jugoslaavia Makedoonia Vabariigi ja Kosovo (3) jaoks kehtestatud koode kasutatakse üksnes VISIONi konsultatsioonide tarvis.
(3)
Schengeni konsultatsioonivõrgu tehnilisi näitajaid (tehnilised näitajad) tuleks vastavalt muuta.
(4)
Käesolev otsus kujutab endast nende Schengeni acquis’ sätete edasiarendamist, milles Ühendkuningriik ei osale vastavalt nõukogu 29. mai 2000. aasta otsusele 2000/365/EÜ (Suurbritannia ja Põhja-Iiri Ühendkuningriigi taotluse kohta osaleda teatavates Schengeni acquis’ sätetes) (4). Seetõttu ei osale Ühendkuningriik käesoleva otsuse vastuvõtmisel, see ei ole tema suhtes siduv ega kohaldatav.
(5)
Käesolev otsus kujutab endast nende Schengeni acquis’ sätete edasiarendamist, milles Iirimaa ei osale vastavalt nõukogu 28. veebruari 2002. aasta otsusele 2002/192/EÜ (Iirimaa taotluse kohta osaleda teatavates Schengeni acquis’ sätetes) (5). Seetõttu ei osale Iirimaa käesoleva otsuse vastuvõtmisel, see ei ole tema suhtes siduv ega kohaldatav.
(6)
Euroopa Liidu lepingule ja Euroopa Liidu toimimise lepingule lisatud Taani seisukohta käsitleva protokolli nr 22 artiklite 1 ja 2 kohaselt ei osale Taani käesoleva otsuse vastuvõtmisel ning see ei ole tema suhtes siduv ega kohaldatav. Arvestades, et käesolev otsus põhineb Schengeni acquis’l, otsustab Taani kõnealuse protokolli artikli 4 kohaselt kuue kuu jooksul pärast seda, kui nõukogu on võtnud meetme käesoleva otsuse kohta, kas ta rakendab seda oma siseriiklikus õiguses.
(7)
Islandi ja Norra puhul kujutab käesolev otsus endast nende Schengeni acquis’ sätete edasiarendamist Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu (viimaste osalemiseks Schengeni acquis’ sätete rakendamises, kohaldamises ja edasiarendamises) (6) tähenduses, mis kuuluvad nimetatud lepingu teatavaid rakenduseeskirju käsitleva nõukogu 17. mai 1999. aasta otsuse 1999/437/EÜ (7) artikli 1 punktis A osutatud valdkonda.
(8)
Šveitsi puhul kujutab käesolev otsus endast nende Schengeni acquis’ sätete edasiarendamist Euroopa Liidu, Euroopa Ühenduse ning Šveitsi Konföderatsiooni vahelise lepingu (Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega) (8) tähenduses, mis kuuluvad nõukogu otsuse 1999/437/EÜ artikli 1 punktis A osutatud valdkonda, kusjuures nimetatud otsuse vastavat punkti tõlgendatakse koostoimes otsuse 2008/146/EÜ (9) artikliga 3.
(9)
Liechtensteini puhul kujutab käesolev otsus endast nende Schengeni acquis’ sätete edasiarendamist Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega) (10) tähenduses, mis kuuluvad otsuse 1999/437/EÜ artikli 1 punktis A osutatud valdkonda, kusjuures nimetatud otsuse vastavat punkti tõlgendatakse koostoimes kõnealuse protokolli Euroopa Ühenduse poolt allkirjastamist ja selle teatavate sätete ajutist kohaldamist käsitleva nõukogu otsuse 2011/349/EL (11) artikliga 3.
(10)
Küprose osas on käesolev otsus Schengeni acquis’ edasiarendamine või muul viisil sellega seotud 2003. aasta ühinemisakti artikli 3 lõike 2 tähenduses.
(11)
Käesolev otsus on Schengeni acquis’ edasiarendamine või muul viisil sellega seotud 2005. aasta ühinemisakti artikli 4 lõike 2 tähenduses.
(12)
Vastavalt Euroopa Parlamendi ja nõukogu 13. juuli 2009. aasta määruse (EÜ) nr 810/2009 (millega kehtestatakse ühenduse viisaeeskiri (viisaeeskiri)) (12) artikli 58 lõikele 4 tuleks kuni Euroopa Parlamendi ja nõukogu 9. juuli 2008. aasta määruse (EÜ) nr 767/2008 (mis käsitleb viisainfosüsteemi (VIS) ja liikmesriikidevahelist teabevahetust lühiajaliste viisade kohta (VIS määrus)) (13) artiklis 46 osutatud kuupäevani vajaduse korral Schengeni konsultatsioonivõrgu teatavate osade muutmisel jätkuvalt kohaldada nõukogu määruse (EÜ) nr 789/2001 artikli 1 lõikes 2 sätestatud menetlust (tehnilised näitajad),
ON VASTU VÕTNUD KÄESOLEVA OTSUSE:
Artikkel 1
Schengeni konsultatsioonivõrgu (tehnilised näitajad) 1., 2. ja 3. osa muudetakse vastavalt lisades I, II ja III esitatule.
Artikkel 2
Käesolev otsus jõustub 9. juunil 2011.
Otsust kohaldatakse alates 10. juulist 2011.
Artikkel 3
Käesolev otsus on adresseeritud liikmesriikidele kooskõlas aluslepingutega.
Luxembourg, 9. juuni 2011

EuroVoc Classification:
Level 1: 100158
100145
Level 2: 100261
100183
Level 3: 566
567
3641
All Concepts: 3645
5796
6626